《由十八盘登青柯坪坐莲花峰阯不及登陟怅然有作》
清代·严长明

炼石无定冶，愈变乃愈工。九峰复九折，一折殊一峰。

方割紫玛瑙，圆擢青芙蓉。高低若迎送，直到方与蓬。

西轩倍开豁，正在莲叶东。似将万丈华，倒插天镜中。

朝光倏照耀，紫翠升长空。遥知烟彩内，定有仙灵踪。

捽将芳露气，结作青瑶宫。自顾真病鹤，六翮惭氋氃。

三山幸咫尺，不虑回舟风。愿乞并州刀，剪取碧色茸。

裁为瑟瑟衣，仙乎竭青童。

作者简介：（1731—1787）江苏江宁人，字冬友，一字道甫。乾隆二十七年，召试赐举人，授内阁中书，官至内阁侍读。历充《通鉴辑览》等书纂修官。有《归求草堂诗文集》等。